
LIETUVOS POLICIJOS SISTEMOS 2012–2014 METŲ PERTVARKOS METMENYS
I. BENDROSIOS NUOSTATOS

1. Lietuvos policijos sistemos 2012–2014 metų pertvarkos metmenys (toliau – Metmenys) – tai dokumentas, kuriame išdėstytos pagrindinės Lietuvos policijos sistemos pertvarkos kryptys, etapai ir laukiami rezultatai.

2. Metmenų tikslas – esant ribotiems ištekliams, sudaryti sąlygas efektyvesnei ir skaidresnei policijos veiklai, teikiant socialines paslaugas piliečiams, turėti teigiamos įtakos asmens, visuomenės saugumo bei viešosios tvarkos užtikrinimui, skatinti visuomenės pasitikėjimą policijos institucija, didinti policininko profesijos patrauklumą.
3.  Lietuvos policijos sistemos plėtros programa, patvirtinta Lietuvos Respublikos Seimo 2006 m. gruodžio 21 d. nutarimu Nr. X-1010 (Žin., 2006, Nr. 144-5466), ir Lietuvos policijos sistemos plėtros programos įgyvendinimo priemonių planas, patvirtintas Lietuvos Respublikos Vyriausybės 2007 m. birželio 19 d. nutarimu Nr. 606 (Žin., 2007, Nr. 72-2845) sudarė prielaidas kryptingam policijos įstaigų veiklos tobulinimui, veiksmingos ir racionaliai veikiančios policijos kūrimui, tačiau dėl nepakankamo finansavimo liko ne visiškai įgyvendinti.
4. Lietuvos policijos reformos metmenų, patvirtintų Lietuvos Respublikos Vyriausybės 1997 m. rugpjūčio 3 d. nutarimu Nr. 1336 (Žin., 1997, 112-2843), nuostatos įgyvendintos arba neteko aktualumo.
5. Metmenų įgyvendinimo laikotarpis 2012–2014 m. 

II.  ESAMOS PADĖTIES ANALIZĖ
6. Metmenys parengti atsižvelgus į šiuos pagrindinius veiksnius:

6.1.  esamas Lietuvos policijos sistemos funkcionavimo problemas ir jų priežastis;

6.2.  gyventojų, visuomeninių organizacijų, viešojo saugumo srities specialistų, politikų kritines pastabas, pasiūlymus dėl įvairių policijos sistemos veiklos aspektų;
6.3.  tarptautinius integracijos procesus.
7. Lietuvos policijos sistemos veiklos analizė atlikta įvertinus:

7.1.  principą, kad policijos veikla orientuota į pilietį, o konkretus policijos darbuotojas  yra svarbiausias Lietuvos policijos sistemoje;
7.2.  policijos sistemos stiprybes ir silpnybes, iškeliant pagrindines Lietuvos policijos sistemos problemas ir nustatant šių problemų priežastis;

7.3.  policijos potencialą tenkinti kintančius visuomenės ir konkretaus piliečio poreikius viešojo saugumo srityje;
7.4.  policijos funkcionavimui ir plėtrai svarbius išorinius (geopolitinius, politinius, ekonominius, teisinius, socialinius, kultūrinius ir technologinius) ir vidinius (infrastruktūros, finansinius, materialinius ir žmogiškuosius išteklius) veiksnius. 

8. Lietuvos policijos sistemos stiprybės:

8.1.  sukurta vidaus kontrolės sistema;
8.2.  įdiegti ir eksploatuojami ieškomų objektų, Ieškomų asmenų, neatpažintų lavonų ir nežinomų bejėgių asmenų ir Prevencinio poveikio priemonių taikymo registrai, turintys sąsajas su Šengeno informacine sistema;

8.3.  sukurti ir eksploatuojami Policijos registruojamų įvykių registras ir Vieninga pajėgų valdymo sistema, Policijos elektroninių paslaugų sistema, užtikrinantys policijos pajėgų valdymą, paslaugų teikimą gyventojams;

8.4.  pasirengta su ES šalimis keistis DNR, daktiloskopiniais, transporto priemonių ir jų savininkų duomenimis;

8.5.  įgyvendinami projektai, skirti teikti elektronines paslaugas gyventojams.
8.6.  Lietuvos policijos sistemoje  įgyvendinami veiklos strateginio planavimo principai;
8.7.  Lietuvos policijos mokykloje rengiami pirminės grandies policijos pareigūnai ir organizuojamas profesinės kvalifikacijos tobulinimas;
8.8.  įgyvendinama Lietuvos policijos sistemos pertvarka:

8.8.1.  nuo 2007 m. tolygiai tobulinant policijos valdymo sistemą ir optimizuojant jos veiklą, yra ženkliai sumažintas veikiančių policijos įstaigų skaičius. Vietoj buvusios 81, šiuo metu policijai nustatytus uždavinius vykdo 17 policijos įstaigų: Policijos departamentas prie Lietuvos Respublikos vidaus reikalų ministerijos (toliau – Policijos departamentas), 5 specializuotos, 1 policijos profesinio mokymo įstaiga ir 10 teritorinių policijos įstaigų;
8.8.2.  nuolat mažinamas bendrąsias funkcijas atliekančių pareigybių skaičius, optimizuojama policijos įstaigų struktūra; 
8.8.3.  kasmet mažinamas ir struktūrinių padalinių vadovų pavaduotojų pareigybių skaičius; 
8.8.4.  optimizuojamas policijos areštinių skaičius (vykdoma Policijos areštinių veiklos optimizavimo 2009–2015 metų programa, įgyvendinus šią programą, šalyje iš 46 iki 2008 m. sausio 1 d. veikusių policijos areštinių turėtų likti tik 27 policijos areštinės);
8.8.5.  stiprinama korupcijos prevencija ir kontrolė (sujungus Policijos departamento Vidaus tyrimų valdybą ir  Lietuvos kriminalinės policijos biuro Korupcijos kontrolės valdybą, nuo 2011 m. rugpjūčio 2 d. Policijos departamente įsteigta Imuniteto valdyba);
8.8.6.  siekiant užtikrinti tinkamą policijos pajėgų reagavimą bei efektyviai ir racionaliai naudoti policijos pajėgas, patvirtinta Policijos įstaigų operatyvaus valdymo padalinių veiklos, valdant policijos pajėgas, optimizavimo koncepcija. Įgyvendinant koncepciją, policijos pajėgų valdymas ir skambučių telefonu 112, 02 ar pagalbos prašymų iš Bendrojo pagalbos centro priėmimas palaipsniui perduodamas vykdyti (centralizuotai) apskrities vyriausiesiems policijos komisariatams, o atlaisvinti policijos komisariatų operatyvaus valdymo padalinių pareigūnai nukreipiami vykdyti patrulių funkcijas. 
9. Lietuvos policijos sistemos trūkumai:

9.1.  nepakankamai nuosekli viešojo saugumo politika ir jos įgyvendinimas;

9.2.  nepakankamai efektyvi veiklos organizavimo sistema;

9.3.  nepakankamai patraukli, veiksminga ir konkurencinga darbo vieta Lietuvos policijos sistemoje;

9.4.  nepakankamai efektyvi policijos pareigūnų mokymo sistema ir profesinės kvalifikacijos tobulinimo kokybė.
10. Nepakankamai nuoseklią viešojo saugumo politiką ir jos įgyvendinimą lemia šios priežastys:

10.1.  nėra ilgalaikės teisėsaugos institucijų plėtros politikos tęstinumo, todėl dažnai priimami ne visi reikalingi sprendimai, neatitinkantys piliečių interesų;
10.2.  stokojama darnaus policijos vystymosi supratimo, pertvarkai būtini sprendimai nėra patrauklūs, nes teigiami rezultatai matomi tik po ilgo laiko, todėl neretai vengiama juos priimti, pasirenkant kitas alternatyvas, teikiančias galimybę gauti greitai apčiuopiamus, tačiau tik neesminius rezultatus;
10.3.  nėra atliekamas sisteminis pokyčių poveikio vertinimas, siekiant objektyviai pagrįsti pokyčių naudą arba ieškoti kitų alternatyvių sprendimų;

10.4.  nepakankamai atsižvelgiama į valstybės nustatytą viešojo saugumo prioritetą, turimi piniginiai ištekliai nesudaro galimybių tenkinti didėjančių piliečiams teikiamų paslaugų ir jų kokybės poreikių;
10.5.  nėra pakankamo viešojo saugumo politiką formuojančių ir ją įgyvendinančių institucijų funkcijų atribojimo. Tai trukdo tiksliai apibrėžti atsakomybės ribas ir sudaro prielaidas priimti trumpalaikius politinius sprendimus viešojo saugumo politikos srityje. 

11. Nepakankamai efektyvų Lietuvos policijos sistemos veiklos organizavimą lemia:

11.1.  neefektyvios priemonės nusikalstamumo priežastims šalinti, pasaulinės globalizacijos ir integracijos procesai. Nusikalstamas pasaulis nuolatos nusikalstamoms veikoms vykdyti naudoja naujausias technologijas, elektroninę erdvę. Nusikalstamas veikas tampa sunkiau užkardyti ir atskleisti. Kintant aplinkai, reikia ieškoti vis naujų nusikalstamų veikų tyrimo valdymo sistemos būdų, kurie leistų užtikrinti jos ir nusikalstamų veikų tyrimo kokybę;
11.2.  mažėjantys Lietuvos policijos sistemos pajėgumai ir kovai su nusikalstamumu skiriami asignavimai. Policijos biudžetas nuo 2008 m. sumažėjo 187,1 mln. Lt (22,5 proc.). Investicijos sudaro vos 1,6 proc. policijai skiriamų asignavimų, kai tuo tarpu su darbo apmokėjimu susijusios išmokos sudaro net 87,7 proc.; 

11.3.  policijos įstaigų (juridinių asmenų) įvairovė apsunkina finansinių, materialinių, žmogiškųjų išteklių valdymą. Didelės išlaidos bendrosioms funkcijoms (buhalterinei apskaitai tvarkyti, personalui valdyti, ūkiui ir informacinėms technologijoms, dokumentams valdyti) vykdyti, neišvengiama funkcijų dubliavimo; 
11.4.  policijos įstaigose nuosekliai mažėja įsteigtų pareigybių skaičius (nuo 2007 m. liepos 1 d. iki 2011 m. liepos 1 d. sumažėjo 2 101 pareigybe). Mažėjant policijos pareigūnų skaičiui, policijai priskirtų vykdyti funkcijų skaičius išlieka nepakitęs. Vykstant integracijos į tarptautinę bendruomenę procesams, keičiantis nusikalstamumo tendencijoms, aplinkai, policijai pavedamos vis naujos funkcijos, reikalaujančios papildomų žmogiškųjų ir finansinių išteklių. Dalis policijos vykdomų funkcijų yra jai nebūdingos, orientuotos į kitų įstaigų veiklos rezultatus; 
11.5.  policijos veiklos teisinis reglamentavimas nesudaro sąlygų efektyviai naudoti žmogiškuosius ir materialinius išteklius tiriant nusikalstamas veikas. Daug sąnaudų reikalauja nesunkių nusikalstamų veikų, kurių aplinkybės iš pradžių nėra aiškios (t. y., nežinomas įtariamasis), tyrimas;
11.6.  nesureglamentuota kriminalinės ir viešosios policijos kompetencija atliekant ikiteisminį tyrimą. Kriminalinės policijos veikla vis dar išlieka decentralizuota, t. y. organizuota neoptimaliai ir neekonomiškai, tiek žmogiškųjų, tiek finansinių išteklių prasme;
11.7.  teisės aktuose, reglamentuojančiuose pareigūnų darbo ir poilsio laiką, yra nustatyti ribojimai nustatant darbo laiko normą ir viršvalandžius. Kai kurių policijos darbuotojų darbo specifika yra tokia, kad jų darbo laiko neįmanoma suplanuoti ir nustatyti iš anksto. Teisės aktų nuostatos, reglamentuojančios darbo laiko apskaitą, nėra lanksčios;   
11.8.  nustatytos perteklinės teisės pažeidimų tyrimo procedūros, neturinčios žymesnės įtakos teisės pažeidimų tyrimo kokybei, ir sąlygojančios neefektyvų proceso dalyvių laiko ir finansinių išteklių naudojimą.
12. Nepakankamai patrauklią, veiksmingą ir konkurencingą Lietuvos policijos sistemą lemia:
12.1.  neišvystyta socialinių garantijų, darbo apmokėjimo sistema. Tai lemia žemą policininko profesijos patrauklumą, pareigūnų motyvaciją gerbti savo profesiją ir branginti turimą darbo vietą. Pastaruoju metu didėja pareigūnų, vyresnių ir turinčių didesnį tarnybos stažą, skaičius (ypač specifinę veiklą vykdančiuose padaliniuose, pvz., Lietuvos policijos antiteroristinių operacijų rinktinėje „Aras“). Jaunų darbuotojų skaičius kasmet mažėja. Nevykstant natūraliai darbuotojų kaitai, kyla grėsmė, kad esant tam tikriems pokyčiams policijos veiklos, pareigūnų socialinių garantijų reglamentavime, didelė dalis pareigūnų vienu metu paliks tarnybą ir nebus atitinkamą patirtį ir kvalifikaciją turinčių pareigūnų, galinčių juos pakeisti. Jau šiuo metu jaučiamas įvairaus lygio specialistų, pirminės ir viduriniosios grandies policijos pareigūnų, trūkumas. Prognozuotina, kad ši problema, gerėjant šalies ekonominei situacijai, tik didės;

12.2.  nepakankamai efektyvi pareigūnų atrankos ir profesinio mokymo, veiklos vertinimo, karjeros, tarnybinio kaitumo, darbo apmokėjimo sistema riboja galimybes lanksčiai valdyti žmogiškuosius išteklius, orientuoti pareigūnus į veiklos rezultatus ir skatinti darbo kokybę;
12.3.  nepakankamas dėmesys pareigūnų saugumui ir sveikatai užtikrinti, vykdant pavestas funkcijas viešojo saugumo srityje;
12.4.  nekonkurencingas policijos pareigūno darbo atlyginimas. 

13. Nepakankamai efektyvią policijos pareigūnų rengimo sistemą ir profesinės kvalifikacijos kėlimo tobulinimo kokybę lemia:

13.1.  egzistuojančios policijos pareigūnų profesinio mokymo ir kvalifikacijos tobulinimo sistemos trūkumai;

13.2.  policijos pareigūno kaip pilnavertės, susiformavusios asmenybės ugdymo stoka;

13.3.  netobula viduriniosios ir aukštesniosios grandies policijos pareigūnų mokymo sistema.

III. MISIJA

14. Lietuvos policijos sistemos misija – ginti Lietuvos žmonių teises ir laisves, saugoti visuomenę ir valstybę, padėti žmogui, šeimai ir bendruomenei.

IV. VIZIJA 
15. Lietuvos policijos sistemos vizija – patraukli, motyvuota (socialiai apsaugota) ir veiksminga policija žmogui ir Valstybei.

16. Lietuvos policijos sistema:

16.1.  policija žmogui – besąlygiškai gina žmogaus teises; tiki, kad saugus žmogus – saugi Valstybė; siekia pasitikėjimo ir partnerystės; veikloje remiasi paslaugos ideologija;
16.2.  policija Valstybei – užtikrina viešąją tvarką ir visuomenės saugumą; vykdo teisės pažeidimų prevenciją; įveikia iššūkius ir šalina grėsmes valstybės saugumui;
16.3.  patraukli – puoselėjama pagarba žmogui; policija gerbiama ir ja pasitikima; sudarytos sąlygos tobulėti ir atlikti pareigą;
16.4.  motyvuota – policininkas yra sąžiningas, lojalus policijos vertybėms, ryžtingas ir pasiruošęs aukotis;
16.5.  veiksminga – pagal policijos kompetenciją sprendžia žmogaus ir visuomenės problemas; naudoja veiksmingus kovos su nusikalstamumu ir valdymo metodus; siekia konkrečių rezultatų mažiausiomis sąnaudomis.
V. LIETUVOS POLICIJOS SISTEMOS PERTVARKOS ETAPAI, KRYPTYS IR LAUKIAMI REZULTATAI
17. Lietuvos policijos sistemos pertvarkos etapai ir kryptys nustatytos, siekiant šalinti Lietuvos policijos sistemos trūkumus, nurodytus Metmenų 9 punkte:
18. Lietuvos policijos sistemos pertvarkos etapai:
18.1.  pirmas etapas – iki 2012 m. liepos 1 d. vykdomi policijos veiklos tobulinimo ir struktūriniai pokyčiai centriniame valdymo ir specializuotų funkcijų vykdymo lygmenyje (policijos darbuotojų skaičiaus, Policijos departamento, specializuotų policijos įstaigų ir policijos profesinio mokymo įstaigos optimizavimas);

18.2.  antrasis etapas – iki 2014 m. sausio 1 d. vykdomi policijos veiklos tobulinimo ir struktūriniai pokyčiai teritorinių policijos įstaigų funkcijų vykdymo lygmenyje (policijos pareigūnų skaičiaus ir teritorinių policijos įstaigų optimizavimas).
19. Atsižvelgus į pagrindines dabartinės Lietuvos policijos sistemos problemas ir įvertinus jų priežastis, tolesnę Lietuvos policijos sistemos pertvarką siūloma vykdyti šiomis kryptimis:
19.1.  didinant policijos pajėgų reagavimo veiksmingumą;
19.2.  efektyvinant policijos  valdymą;

19.3.  keliant Lietuvos policijos sistemoje dirbančiųjų motyvaciją ir tobulinant profesinę kvalifikaciją;

19.4.  diegiant šiuolaikines kovos su nusikalstamumu pajėgų valdymo technologijas ir racionalius turto, finansų valdymo metodus.

20. Didinant policijos pajėgų reagavimo veiksmingumą:
20.1.  inicijuoti teisės aktų pakeitimus ir atsisakyti policijai nebūdingų ir besidubliuojančių funkcijų, kurios bus perduotos kitoms valstybės, savivaldybių institucijoms;
20.2.  užtikrinti, kad visos policijos funkcijos būtų nustatytos policijos veiklą reglamentuojančiame įstatyme;
20.3.  peržiūrėti ir atsisakyti nebūtinų paslaugų teikimo piliečiams ir institucijoms, paliekant tik būtiniausias ir optimizuotas procedūras;

20.4.  užtikrinti, kad policija ryšio priemonėmis būtų pasiekiama visoje Lietuvos teritorijoje bet kuriuo paros metu per trumpiausią įmanomą laiką, bet ne ilgesnį kaip 10 sekundžių;
20.5.  užtikrinti, kad būtų maksimaliai greitai reaguojama į pranešimus. Neatidėliotinais atvejais maksimalus atvykimo į įvykio vietą laikas neviršys 10 min., įprastais atvejais – 20 min;
20.6.  užtikrinti, kad pareiškėjas, kreipęsis į policiją, apie priimtus sprendimus butų informuojamas nuolat;
20.7.  užtikrinti, kad pareiškėjas policijos įstaigoje butų pradėtas aptarnauti ne vėliau kaip po 10 minučių nuo jo kreipimosi, siekti, kad policijos pareigūnų operatyvus reagavimas į pranešimus išliktų Lietuvos policijos prioritetiniu tikslu;

20.8.  efektyviau ir racionaliau naudoti policijos pajėgas, informacinę paramą, užtikrinant viešąją tvarką ir reaguojant į pranešimus;

20.9.  didinti policijos reagavimo veiksmingumą, peržiūrėti ir optimizuoti policijos nuovadų sistemą, siekti, kad nuovadose dirbančių pareigūnų darbo vietos būtų seniūnijose.
21. Efektyvinant policijos pajėgų valdymą:
21.1.  sukurti policijos funkcijų vykdymo kaštams įvertinti reikalingų išteklių apskaitos sistemą;

21.2.  didinti policijos darbuotojų sprendimų priėmimo diskreciją, perduodant funkcijas ir atsakomybę;

21.3.  sukurti ir įdiegti policijos pokyčių valdymo mechanizmą, užtikrinantį nuolatinę policijos parengtį, keitimąsi ir tobulėjimą;

21.4.  sukurti ir įdiegti nuolatinę policijos įsivertinimo ir tobulinimo sistemą;

21.5.  integruoti strateginį ir taktinį valdymą, nustatant tikslus, jų tarpusavio ryšius, rodiklius ir priemones tikslams pasiekti;

21.6.  naudoti informacines technologijas, vizualizuoti nusikalstamumo situaciją ir tendencijas, užtikrinant veiksmingą ir efektyvų pajėgų valdymą;

21.7.  identifikuoti ir išanalizuoti esminius policijos valdymo, paramos ir pagrindinės veiklos procesus ir procedūras, juos aprašyti ir optimizuoti;

21.8.  plėtoti policijos sistemos vidaus kontrolės sistemą, kuri užtikrins policijos įstaigų veiklos teisėtumą, veiksmingumą, efektyvumą, skaidrumą ir rizikos valdymą;
21.9.  užtikrinti sistemingą ir visapusišką rizikos valdymo ir vidaus kontrolės vertinimą, padedant įgyvendinti policijos įstaigos veiklos tikslus; 
21.10.  integruoti policijos veiklą ir informacines technologijas į vientisą policijos valdymo sistemą ir siekti, kad investicijos į informacines technologijas duotų maksimalią grąžą;
21.11.  tobulinti ikiteisminį tyrimą:

21.11.1.  nustatyti tyrimų prioritetus pagal nusikaltimų sunkumą, pavojingumą, žalą ir nusikalstamoms veikoms tirti skiriamus išteklius;

21.11.2.  baudžiamajame procese atsisakyti perteklinių tyrimų ir tyrimo veiksmų, didinant proceso efektyvumą – trumpinant proceso laiką, veiksmų trukmę ir mažinti žmogiškuosius ir finansinius išteklius;

21.11.3.  užtikrinti, kad kuo didesnis nusikalstamų veikų skaičius būtų nagrinėjimas pagreitinto proceso tvarka, numatant, kad pagreitinto proceso tvarka išnagrinėtos baudžiamosios bylos būtų vienas esminių teisėsaugos institucijų veiklos vertinimo kriterijų;

21.11.4.  siūlyti, kad dalis turtinių nusikalstamų veikų (nuosavybei, turtinėms teisėms ir turtiniams interesams) būtų dekriminalizuotos ir kvalifikuojamos kaip veikos, numatytos Administracinių teisės pažeidimų kodekse;

21.11.5.  diegti standartizuotas baudžiamojo proceso procedūras didinant tyrimo veiksmų efektyvumą;

21.11.6.  sukurti ir įdiegti vieningą ir efektyvų reagavimo į  kriminalinius įvykius modelį, užtikrinantį labai sunkių, sunkių nusikaltimų tyrimo veiksmingumą;
21.11.7.  užtikrinti, kad proceso vykdymo išlaidos būtų apmokamos iš specialaus tam sukurto fondo;
21.11.8.  atsisakyti daiktinių įrodymų, areštuoto ir konfiskuoto turto administravimo policijoje, kai proceso veiksmai atlikti;
21.11.9.  sukurti teisines ir organizacines prielaidas, kad nesunkių, apysunkių nusikaltimų ir baudžiamųjų nusižengimų, išskyrus nusikalstamas veikas, dėl kurių atliekamas operatyvinis tyrimas, ikiteisminius tyrimus atliktų viešosios policijos pareigūnai;
21.12.  inicijuoti, kad būtų papildyta neteisėto praturtėjimo sąvoka ir neteisėtu būdu įgyto turto išieškojimo tvarka, įdiegti aiškią neteisėtai įgyto turto nustatymo sistemą;
21.13.  nustatyti aiškią piliečių skundų ir pranešimų nagrinėjimo tvarką tais atvejais, kai skundai ar pranešimai nesusiję su nusikalstamomis veikomis ir viešuoju administravimu;
21.14.  suaktyvinti nusikaltimų ir kitų teisės pažeidimų tyrimą ir prevenciją:
21.14.1.  užtikrinti, kad gyventojų bendruomenės aktyviai dalyvautų sprendžiant problemas, susijusias su nusikaltimais ar teisės pažeidimais, ir turėtų įtakos policijos veiklos krypčiai konkrečioje teritorijoje;
21.14.2.  supaprastinti procedūras, dalį administracinių teisės pažeidimų nagrinėjimo procedūrų atliekant rašytinio proceso tvarka;

21.14.3.  optimizuoti suimtų, nuteistų ir administracine tvarka nubaustų asmenų laikymo policijos įstaigose tvarką ir terminus
;
21.14.4.  kartu su valstybės, savivaldybių institucijomis ir kitais subjektais parengti nuoseklią ir ilgalaikę vaikų, esančių rizikos grupėje, elgesio keitimo sistemą ir siekti, kad šiems vaikams iš valstybės biudžeto būtų skiriamas neformaliojo ugdymo krepšelis;

21.14.5.  kartu su socialiniais partneriais sukurti veiksmingą viešosios tvarkos ir visuomenės saugumo užtikrinimo vienkiemiuose ir mažose gyvenvietėse sistemą;
21.14.6.  sukurti teisines prielaidas renginio organizatoriui prisiimti teisinę atsakomybę už renginio saugumą, išskyrus Susirinkimų įstatymo reglamentuojamus renginius;

21.14.7.  pertvarkyti policijos veiklą, siekiant gerinti eismo įvykių prevenciją, eismo dalyvių kontrolę. Techninių eismo įvykių tyrimą perduoti tirti draudimo kompanijoms;
21.15.  teisinėmis ir organizacinėmis priemonėmis sukurti veiksmingą eismo dalyvių kontrolės mechanizmą, turintį tiesioginę įtaką avaringumo, eismo dalyvių žūčių mažėjimui ir saugumui, kuriant motyvuotą baudų mokėjimo sistemą, identifikuojant eismo dalyvių rizikos grupes ir taikant joms specialiuosius reikalavimus;
21.16.  didinti administracinių paslaugų, ypač susijusias su policijos vykdoma licencijuojama veikla ir migracijos sritimi, suteikimo piliečiams efektyvumą;

21.17.  plėtoti policijos socialinę partnerystę su valstybės, savivaldybių institucijomis, privačiomis įstaigomis ar organizacijomis ir asmenimis, sprendžiant viešosios tvarkos ir visuomenės saugumo bei saugios gyvenamosios aplinkos klausimus, ypatingą dėmesį skiriant saugios kaimynystės idėjos skleidimui ir saugios kaimynystės grupių steigimui;
21.18.   plėsti saugos paslaugas teikiančių subjektų teises, sukurti teisines ir organizacines prielaidas, siekiant viešojo ir privataus sektorių bendradarbiavimo viešosios tvarkos užtikrinimo ir kitose veiklos srityse;
21.19.  dalyvauti savivaldybių veikloje kuriant saugią aplinką, aktyviai remti jų pastangas, steigiant viešosios tvarkos palaikymo padalinius;

22. keliant Lietuvos policijos sistemoje dirbančiųjų motyvaciją ir tobulinant profesinę kvalifikaciją:
22.1.  sukurti integruotą policijos pareigūnų atrankos ir rengimo sistemą. Atrankos procesas apims visus policijos veiklos lygius ir etapus: kandidatų studijuoti vertinimas, studijos (rengimas), įdarbinimas ir adaptavimas. Specialiosios profesinės žinios (pirminis profesinis mokymas) ir universitetinės žinios įgyjamos vienoje aukštojoje mokykloje per vientisą dvipakopio policijos pareigūnų rengimo sistemą. Užtikrinamas nuolatinis pareigūno mokymąsis ir profesinis tobulėjimas;
22.2.  garantuoti policijos studentams nemokamą mokslą ir mokymo metu reikalingą materialinį aprūpinimą. Baigę studijas studentai privalės įsipareigoti nustatytą laikotarpį dirbti policijos sistemoje;

22.3.  užtikrinti, kad pareigūno karjera būtų susieta su tiksliniu ir nuolatiniu jo veiklos ir gebėjimų vertinimu;

22.4.  užtikrinti, kad pareigūnams būtų garantuojamas teisingas atlygis, priklausomai nuo atliekamų funkcijų sudėtingumo ir atsakomybės lygio, pavojaus rizikos veikatai ir gyvybei laipsnio. Pareigūnų atlyginimas bus konkurencingas ir galintis motyvuoti tarnauti policijos sistemoje aukštos kvalifikacijos asmenis;

22.5.  nustatyti policijos veiklą reglamentuojančiame įstatyme atskirą darbo apmokėjimo  sistemą, atsietą nuo nestatutinių valstybės tarnautojų;

22.6.  sukurti efektyvią pareigūnų skatinimo sistemą, paremtą veiklos rezultatais, skatinant darbuotojus tobulėti;
22.7.  susieti policijos pareigūnų tarnybos pensijai gauti stažą ir pensijos dydį. Siekti, kad 25 metus ištarnavusiems pareigūnams būtų skiriama ne mažesnė kaip 50 proc. darbo užmokesčio dydžio pensija;

22.8.  užtikrinti, kad pareigūnai būtų draudžiami kaupiamuoju ir sveikatos draudimu, jiems būtų nemokamai suteikiamos visos medicinos diagnostikos, gydymo ir reabilitacijos paslaugos;

22.9.  užtikrinti, kad policijos pareigūnai būtų aprūpinami tinkama uniformine apranga ir asmeninio saugumo priemonėmis, būtinomis jų darbinėms funkcijoms vykdyti;
22.10.  suteikti paramą darbuotojams, kurių asmeninės ir sveikatos problemos gali turėti įtakos darbo procesui ir kokybei;

22.11.  užtikrinti saugią ir sveiką darbo aplinką;
22.12.  kompensuoti dalį palūkanų, mokamų už banko kreditą, kai pareigūnas nuosavybės teise įsigyja pirmą būstą;
22.13.  užtikrinti pareigūnui nemokamą teisinę pagalbą ir pareigūno, jo šeimos ir šeimos turto saugumą;
22.14.  užtikrinti, kad pareigūnams, kuriems yra taikoma rotacija, būtų kompensuojamos pareigūno, jo šeimos kelionės ir turto pergabenimo, gyvenamųjų patalpų nuomos, vykimo į tarnybą išlaidos;
22.15.  užtikrinti, kad policijos žmogiškieji ištekliai privalomai būtų susieti ir adekvatūs teisės aktuose policijai numatytoms funkcijomis ir uždaviniams;
22.16.  nustatyti policijos pareigūnams skirtingas nei darbo įstatymuose nustatytos darbo laiko normas ir darbo laiko apskaitą;
22.17.  sukurti veiksmingą policijos darbuotojo apsaugos nuo neteisėto poveikio sistemą ir sudaryti sąlygas pareigūnui sąžiningai ir objektyviai vykdyti pareigas.
23. Diegiant šiuolaikines kovos su nusikalstamumu pajėgų valdymo technologijas ir racionalius turto, finansų valdymo metodus:
23.1.  užtikrinti, kad technologinės ir techninės galimybės užtikrintų veiksmingą policijos reagavimą, nusikaltimų užkardymą, viešosios tvarkos atstatymą ir efektyvų bendradarbiavimą su policijos partneriais. Moderniai ginkluotei ir technikai įsigyti skirti pakankamai lėšų, ją laiku atnaujinti ir modernizuoti;

23.2.  tobulinti telekomunikacijų ir radijo ryšio sistemų veiksmingą, informacijos pasiekiamumą, prieinamumą ir integraciją;

23.3.  diegti šiuolaikines informacines technologijas, padėsiančias pagerinti policijos piliečiams teikiamų paslaugų prieinamumą, skaidrumą, efektyvumą, paslaugų aukštą kokybę ir mažą jų kainą;
23.4.  kurti integruotą ir modernią policijos informacinę sistemą POLIS, užtikrinant efektyvią informacinę paramą sprendimams priimti, policijos pajėgumams valdyti ir kontroliuoti:
23.4.1.  stiprinti baudžiamojo proceso, administracinės teisenos, operatyvinio tyrimo, valdymo ir administravimo procesų informacinį aprūpinimą;
23.4.2.  užtikrinti elektroninių informacijos kanalų ir informacijos aprūpinimo sistemos integraciją ir informacijos prieinamumą pagal turimus įgaliojimus ir teises; 
23.4.3.  tobulinti informacijos analizės sistemą (siekiant užtikrinti efektyvią nusikalstamų veikų ir kitų teisės pažeidimų užkardymą ir prevenciją, Lietuvos policijos sistemoje sudaryti sąlygas rengti strateginius ir kriminogeninius žemėlapius);
23.5.  siekti sukurti policijos pajėgų valdymo sistemą, leidžiančią valdyti pajėgas ir keistis informacija realiu laiku, užtikrinant informacinę paramą pagrindiniams policijos veiklos procesams;
23.6.  centralizuoti viešuosius pirkimus, turto valdymą ir administravimą, tai sudarys prielaidas efektyviau naudoti lėšas ir valdyti turtą, vykdant policijos funkcijas;
23.7.  nustatyti, kad policijos generalinis komisaras yra valstybės biudžeto asignavimų valdytojas, o policijai valstybės biudžeto asignavimai būtų skiriami atsižvelgiant į grėsmes, nusikalstamumo tendencijas, ekonomikos augimą, infliaciją ir jų pakaktų piliečių saugumui užtikrinti ir nusikalstamumui užkardyti;
23.8.  užtikrinti, kad  policijos pertvarkos metu sutaupyti valstybės biudžeto asignavimai būtų skiriami specialiosioms funkcijoms vykdyti ir policijos sistemos veiksmingumui ir efektyvumui didinti;
23.9.  nustatyti, kad policijai naujos funkcijos pavedamos ar vykdomos funkcijos išplečiamos ir įstatymais prievolės nustatomos tik skiriant tam reikalingas lėšas;
23.10.  sukurti ir įdiegti centralizuotą ir automatizuotą policijos finansų valdymo ir apskaitos sistemą.
VI.
BAIGIAMOSIOS NUOSTATOS

24.  Įgyvendinus Metmenis, bus pasiekti šie rezultatai:
24.1.  tenkinami žmogaus, visuomenės, valstybės poreikiai viešojo saugumo srityje;

24.2.  Lietuvos policijos veiklos prioritetai nukreipti į pilietį;
24.3.  Lietuvos policijos sistemoje tarnaus motyvuoti, aukštos moralės ir profesinės kvalifikacijos asmenys;
24.4.  išgrynintos policijos funkcijos ir atsakomybė (policinės funkcijos sutelktos policijos sistemoje ir atsisakyta nebūdingų policijai funkcijų);

24.5.  pasiekta kriminalinės ir viešosios policijos sinergija ir bendri tikslai (integruota informacijos, analizės, prognozės sistema, integruotas policijos pajėgų valdymas);
24.6.  Lietuvos policijos sistema taps vienu juridiniu asmeniu;
24.7.  racionaliai naudojamos biudžetinės lėšos ir kiti ištekliai.
___________________
